Balaguron Kunbon Voyager 1 Space Probe
Sauran Duniya Balaguron Kunbon Voyager 1 Space Probe Satumba 13, 2013
A karo na farko, wata na’urar jigilar sararin sama da dan adam ya kirkiro ta iya ficewa daga zangon duniyoyin da ke dogaro ga rana, da ake kira solar system
WASHINGTON — A karo na farko, wata na’urar jigilar sararin sama da dan adam ya kirkiro ta iya ficewa daga zangon duniyoyin da ke dogaro ga rana, da ake kira solar system, ta shiga can cikin zangon sararin sama mai sanyi na “interstellar space.”
Hukumar Balaguro da binciken yanayin sararin sama ta Amurka, NASA a takaice, ta tabbatar jiya Alhamis cewa kunbon mai suna Voyager 1 Space Probe, wanda aka kaddamar cikin shekarar 1977, na wuri mai nisan kilomita miliyan dubu 19 daga rana kuma har ya kutsa cikin wani zangon sararin saman da ba a taba zuwa ba kuma wanda ba a san yanayinsa ba.
Hukumar ta NASA ta ce kunbon Voyager ya ketara can cikin wani zangon sararin subahana a bara, to amma hujjojin faruwar hakan ba su iso duniya ba sai zuwa tsawon wannan lokacin.
Hukumar ta NASA ta bayyana wannan al’amarin da cewa shi ne mafiyin cigaban fasaha a daukacin tarihin kimiyya.
A yanzu na’urar kunbon Voyager za ta binciki wasu sassan sararin saman da ba a taba bincika ba. Idan komai ya wakana yadda aka tsara, na’urar kunbon Voyager za ta rinka turo bayanan abubuwan da ta gano zuwa duniya har zuwa shekara ta 2025, lokacin da ake kyautata zaton makamashin nukiliyar da ta ke amfani da shi zai kare.
Ana Kara Samun Goyon Bayan Batun Kai Hari Siriya
MLK: Taron Shekaru 50 na Tunawa da Gangamin Washington
Yau Ake Zaben Shugaban Kasa A Australiya
Gwamnatin Brazil Ta Gayyaci jakaden Amurka Ya Yi Bayani
Paparoma Francis ya nada 'Mataimaki'